text: Kender du voldsmanden?
  26 april 2016 kl. 10.25
  Politiet efterlyser en voldsmand med en noget speciel ørering. Manden slog to personer ned på en bar i Esbjerg i februar.
  Den 23. februar blev to mænd på 21 og 27 år helt umotiveret slået ned på værtshuset King George i Esbjerg. Overfaldet skete ved 1-tiden om natten.
  Men det kniber for politiet med at finde gerningsmanden. Derfor beder Syd- og Sønderjyllands Politi nu om hjælp til at finde manden, der på gerningstidspunktet bar en noget speciel ørering.
  Ifølge politiets beskrivelse var voldsmandens ene øreflip udvidet med en ørering, der havde form som en stjerne.
  Manden er dansk, omkring 180-185 cm høj, spinkel og kronraget. Politiet vurderer ham til at være mellem 30-35 år.
  Da han overfaldt de to unge mænd i Esbjerg havde han en grålig hættetrøje på, en sort eller mørk vindjakke og sorte regnbukser.
  Han havde desuden en styrthjælp med sig, så måske er han kørt væk fra stedet på knallert eller motorcykel.
  Genkender du voldsmand fra Esbjerg? Slog to ned på restauration #politidk https://t.co/gV5PejY2I0 pic.twitter.com/caS5RebwZE
  
  